google/wiki40b huggingface dataset:
Bing Crosby

Bing Crosby (õieti Harry Lillis Crosby (3. mai 1903 Tacoma, Washingtoni osariik, USA – 14. oktoober 1977 Alcobendas, Hispaania) oli ameerika poplaulja ja näitleja, kelle karjäär kestis 1926. aastast kuni surmani.
Crosby on tuntuks laulnud Irving Berlini kirjutatud jõululaulu "White Christmas", mis on kõigi aegade enim müüdud singel.
Ta oli tuntud oma sooja bassbaritoni poolest, tänu millele oli ta 20. sajandi suurima müügieduga laulja. Ta lõi laulustiili, mida on hiljem jäljendanud Perry Como, Frank Sinatra, Dean Martin ja teised. Crosby loomingut mõjutas Al Jolson.
Crosby tegeles lisaks näitlemisega ning ta mängis peaosa ligi 80 mängufilmis. 1944. aastal pälvis ta Chuck O'Malley rolli eest filmis "Minnes oma teed" ("Going My Way") parima meespeaosatäitja Oscari. Sama rolli esitas ta ka aasta hiljem linastunud filmis "The Bells of St. Mary's", kus tema vastasnäitlejaks oli Ingrid Bergman. Rolli eest sai Crosby taas parima meespeaosatäitja Oscari nominatsiooni, kuid ei võitnud seda. Tema teised tuntumad osatäitmised on filmides "Valged jõulud" ("White Christmas"; 1954) ja "Kõrgseltskond" ("High Society"; 1956).
1962. aastal pälvis ta esimest korda välja antud Grammy elutöö auhinna.
Crosby on üks vähestest, kellel on Hollywoodi kuulsuste alleel kolm omanimelist tähte.
Andy Weir

Noorus

Weir sündis ja kasvas üles California osariigis ja oli pere ainus laps. Tema isa oli füüsik ja ema insener, ning nad lahutasid kui Andy oli 8-aastane. 15-aastaselt asus ta tööle programmeerijana. Ta õppis California ülikoolis arvutiteadust, kuid ülikooli ei lõpetanud. Ta on töötanud programmeerijana mitmetes tarkvara firmades.

Karjäär kirjanikuna

Weir hakkas ulmelugusid kirjutama 20. eluaastates ja avaldas oma tööd isiklikul veebilehel. 
Kui Weir asus kirjutama Marslast, seadis ta eesmärgiks kirjutada raamat teaduslikult võimalikult täpsena ja seetõttu tegi ta enne kirjutamist põhjalikku uurimistööd. Raamatu avaldas ta alguses internetis. Kui Weir avaldas lugejate soovil raamatu Kindle'is, võttis temaga ühendust kirjastuse agent ja 2014. aastal avaldas Crown Publishing ta raamatu "Marslane". 2015. aastal esilinastus raamatul põhinev ja Ridley Scotti lavastatud samanimeline film.

Isiklikku

Weir elab California osariigis Mountain View's. Ta kannatab aviofoobia all, mistõttu ta ei külastanud "Marslase" võttepaika Budapestis.
Saar (perekonnanimi)

Saar on eesti perekonnanimi.
Eestis Liivimaa Talurahva seadusega (1819) võetud nimede pingereas oli Saar 1. kohal. 
Saar on ka praegu Eestis tavaline perekonnanimi. 2017. aasta 1. jaanuari seisuga oli Eestis perekonnanimi Saar 2119 mehel ja 2319 naisel. Perekonnanimede levikult on Saar 3. kohal Ivanovi ja Tamme järel. Nimi on levinuim Saare maakonnas, kus neid on maakonna 10 000 elaniku kohta  96,62.
Vaatevinkel

"Vaatevinkel" oli Eesti Televisiooni päevakajalise sisuga saatesari aastatel 1985–1991.
Saatejuhid olid Mati Talvik, Uno Maasikas ja Märt Müür. Saate tegemisel osalesid ka Aarne Rannamäe ja Sulev Talberg.
Esimene saade läks eetrisse 5. detsembril 1985.
Mega (portaal)

Mega (mega.ee) oli 1999. aastal Eestis asutatud uudisteportaal.  Loojateks olid Ekspress Grupp ja Alma Media Interactive.
Nädal pärast avamist sulges portaal ebaturvaliseks osutunud e-posti teenuse. 
Portaal lõpetas tegevuse aastal 2001
Alatornio

Alatornio (rootsi keeles Nedertorneå) oli vald Soomes Lapi maakonnas.
Algselt oli Alatornio osa suurest Põhjalahest Jäämereni ulatuvast pirkkalaste maa-alast. 17. sajandi alguses otsustati valdade jaotus nii, et allpool Tornio jõe orgu asuv Alatornio moodustas omaette valla. Alatorniost eraldati 1621. aastal Tornio linn. Karunki vald eraldati Alatorniost 1745. aastal. Hamina rahu järel 1809. aastal jäi kolmandik tollasest Alatorni vallast Rootsi poolele. Seda osa kutsuti ka Alatornioks (Nedertorneå) ja hiljem 20. sajandi algul Haparannaks seal asuva linna järgi.
Rodney McKay

Meredith Rodney McKay (teda mängib David Hewlett) on väljamõeldud tegelaskuju Kanada-USA ulmelises telesarjas "Tähevärav Atlantis" ja "Tähevärav SG-1". McKay oli üks peategelastest kõikidel "Tähevärav Atlantise" hooaegadel (2004–2009). Varem oli ta korduv tegelaskuju "Tähevärav SG-1" neljal hooajal (2002, 2004, 2006–2007).
Doktor Rodney McKay ilmub esimest korda "Tähevärav SG-1" osas "48 hours" teadlasena, kes liitub väljamõeldud Tähevärava programmiga. McKayd on nähtud veel kahes "Tähevärav SG-1" osas, enne kui ta sai üheks peategelaseks "Tähevärav Atlantises", mille tegevus toimub Pegasuse galaktikas.
Labürinttihend

Labürinttihendid on tihendid, mis tihendavad seetõttu, et neil on kitsad ja käänulised radiaal- ja telgpilud.
Kui võlli kiirus pole suurem kui 30 m/s, täidetakse pilu plastse määrde, näiteks tavotiga. Laagrite tootjad (nt SKF Rootsist, Ziller Saksamaalt) pakuvad välja nii kompaktseid tihendeid kui ka valmiskomponente.
Mark Twain

Mark Twain (kodanikunimega Samuel Langhorne Clemens; 30. november 1835 Florida Missouri – 21. aprill Redding Connecticut 1910) oli ameerika kirjanik ja humorist. 
Tema varjunimi tuleb lootside väljendist, millega tähistati ohutut sõiduvett. Vee sügavust mõõdeti nööriga, millele iga sülla tagant oli tehtud märk (inglise keeles mark). Sõna "twain" on vanainglise sõna, mis tähendab kahte. Niisiis tähendab "mark twain" 2 sülla ehk 3,6 meetrit sügavust vett.
1851. aastal ehk 16-aastasena alustas ta tööd vend Orioni ajalehe Hannibal Journal trükiladuja ja humoreskide kirjutajana.
Tema eluaastad langevad kokku Halley komeedi ilmumise omadega.
August Eenlaid

August Eenlaid (2. mai 1905 – 23. detsember 1979) oli eesti põllumajandusteadlane, entomoloog.

Elukäik

Ta lõpetas Tartu Ülikooli 1939. aastal. Ta oli TRÜ rakenduszooloogia kateedri juhataja (1944–1951) ning Eesti Põllumajandusakadeemia entomoloogia ja aianduse kateedri juhataja (1951–1976), ühtlasi TRÜ põllumajandusteaduskonna dekaan (1950–1951), EPA kaugõppeosakonna juhataja (1951–1954) ja EPA õppeprorektor (1954–1972).

Teadustöö

A. Eenlaiu erialaks oli rakenduszooloogia; ta uuris peamiselt putukaist taimekahjureid ja putukatõrje meetodeid.
Rahvusvaheliste suhete teooriad

Kriitilised lähenemised

Kriitilisi lähenemisi iseloomustab ennekõike muutuse taotlemine. Traditsiooniliste lähenemiste kriitika taustaks on väide, et empirism on langenud lõksu, kuna on püüdnud vältida võimu ja muutust.

Konstruktivism

Konstruktivistlike teooriate rõhuasetus paikneb ühiskondlike suhete aspektil. Konstruktivistid peavad oluliseks asjadele omistatud tähendusi – keda peame sõpradeks, liitlasteks, vaenlasteks, mis on meie huvid? Nende asjade tähendus moodustatud inimeste poolt ühiskondlike suhete kontekstis.
Oderwitz

Vallaosad

Oberoderwitz ja Niederoderwitz
Riga Sea Line

Riga Sea Line (läti keeles Rīgas Jūras Līnija) oli Läti laevaettevõte, mis tegutses 2002-2005. Ettevõttel oli üks laev: M/S Baltic Kristina, millega opereeriti Stockholmi–Riia laevaliinil. Ettevõtte lõpetas majandusprobleemide tõttu tegevuse 15. oktoobril 2005.
Neusalza-Spremberg

Linnaosad

Neusalza, Spremberg ja Sonneberg.
Uła

Ajalugu

Esimest korda on Ułat mainitud Liivi sõja ajal, mil Daugava ääres asusid Uła kindlustatud koht ja sellest 35 kilomeetrit idas Uła asula. Aastal 1563 hakkas kuningas Zygmunt II August Daugava ja Uła jõgede ühinemiskohta kindlust rajama, kuid aastast juba aastast 1569 jäi kants tühjalt seisma. Kindluse juurde tekkinud asula hakkas aga kandma Uła linna nime. Aastal 1577 tehti kindluse juures olnud asula ka ametlikult aleviks, mis sai ka vapi. Kuningas Stefan Batory võttis kindluse taas kasutusele, rajades selle ümber kuue meetri kõrgused muldvallid, mis on praeguse ajani säilinud. Pärast sõda kaotas kindlus tähtsuse ja sattus eravaldusse.
Aastal 1648 sai Ułast linn ka ametlikult. Aastal 1669 ehitati Ułasse katoliku kirik. Venemaa koosseisu läks linn teisel Poola jagamisel aastal 1793. Linnast sai taas alev. Paljud elanikest töötasid lootsidena, kes juhtisid pargaseid ja lotjasid mööda jõge Riia linnani. Praegust katoliku kirikut ehitati aastail 1853–1864, õigeusu kirik valmis aastal 1896. Kuni 1917. aastani oli Uła Venemaa Keisririigi koosseisus, aastast 1924 Valgevene NSV osa. Aastal 2004 kaotas asula alevi õigused, aga 2009. aastal sai Ułast agrolinnake.
Estádio Beira-Rio

Estádio José Pinheiro Borda (enam tuntud nime all Estádio Beira-Rio) on jalgpallistaadion Brasiilias Porto Alegres. See on Brasiilia jalgpalliklubi Sport Club Internacionali kodustaadion. Staadioni Estádio Beira-Rio nimetus tähendab portugali keeles "jõeäärne staadion", kuna staadion paikneb Guaíba jõe ääres. Staadion mahutab 50 000 pealtvaatajat.
Staadion avati 6. aprillil 1969. See renoveeriti 2014. aasta jalgpalli maailmameistrivõistluste tarbeks.
Staadion võõrustas viit 2014. aasta jalgpalli maailmameistrivõistluste kohtumist.
Staadionil on andnud kontserdi paljud artistid, teiste seas The Rolling Stones, Aerosmith, Guns N' Roses, Bon Jovi ja Paul McCartney.
Vanderburghi maakond

Ajalugu

Maakond moodustati 7. jaanuaril 1818.
Algonkini keel

Algonkini dialektid

Algonkini keeles on kaks murret – põhja-algonkin ja lõuna-algonkin.

Täishäälikud

lühike
       a [ʌ]
       e [e] or [ɛ]
       i [ɪ]
       o or u [ʊ]
     pikk
       à (ka á või aa) [aː]
       è (ka é või ee) [eː]
       ì (ka í või ii) [iː]
       ò (ka ó või oo) [oː]

Täishäälikuühendid

aw [aw]
       ay [aj]
       ew [ew]
       ey [ej]
       iw [ew]
       ow [ow]

Hääldus

Algonkini keeles on nasaaltäishäälikud, mille hääldus sarnaneb 
sellega, kuidas inglise täishäälikud häälduvad mõnikord läbi nina enne m
ja n. Algonkini vokaalid nasaliseeruvad automaatselt enne nd, ng, nj 
või nz. Näiteks kìgònz ("kala") hääldatakse [k ʰ i ː ɡõ ː z], mitte 
[kʰiːɡoːnz].

Mida huvitavat veel?

Eelkooliealistele lastele on üheks meetodiks algonkini keele õpetamisel trummimäng ja laulmine.
Soomepoiste muuseum

Soomepoiste muuseum (ka: Soomepoiste memoriaalmuuseum) on Tartu vallas Äksi alevikus asuv muuseum, mis tutvustab soomepoiste sõjategevust Soomes ja Eestis.
Muuseumis on eksponeeritud nt soomepoiste mundreid, varustust, relvi, autasusid.
Manfred Mölgg

Manfred Mölgg (sündinud 3. juunil 1982 Brunicos Bolzano provintsis) on Itaalia mäesuusataja.
Mölgg võitis slaalomi maailma karika 2008. aastal. Maailma karikavõistlustel osales ta esimest korda 12. jaanuaril 2003 Bormios slaalomis. Esimest korda jõudis ta 30 parema hulka ehk punktikohale 15. detsembril 2003 Madonna di Campiglios slaalomis, kus ta sai 5. koha. Poodiumile pääses Mölgg esimest korda 27. jaanuaril 2004 Schladmingis slaalomis, kus ta oli teine. Esimese MK-võistluste etapivõidu sai ta 9. märtsil 2008 Kranjska Goras slaalomis.
2007. aasta maailmameistrivõistlustel Åres sai Mölgg slaalomis hõbemedali. Võistluste võitja Mario Matt oli tookord ülivõimas, kui võitis Mölggi ligi kahe sekundiga. 2011. aasta MM-il Garmisch-Partenkirchenis oli ta slaalomis kolmas. 2010. aasta taliolümpiamängudel Vancouveris sai Mölgg slaalomis 7. koha. 2013. aasta maailmameistrivõistlustel võitis ta suurslaalomis pronksmedali.
Tema õde Manuela Mölgg on ka edukas mäesuusataja.
Väntorel (ansambel)

Väntorel oli aastatel 1970–1971 Eestis tegutsenud ansambel. 
Ansambel sündis Andres Valkoneni ja Andres Talviku eestvõtmisel TPI juures, kandes algul nime Keldriline Heli. 1971. aasta kevadel keelustasid Nõukogude võimud nime kasutamise ja ansambli uueks nimeks sai Väntorel.
Ansambli repertuaari moodustasid Andres Valkoneni, Andres Talviku ja Viljar Rähni lood, samuti tehti välisansamblite lugudest töötlusi. 
Ansambli ülimalt ajakohane sound põhines olulisel määral Härmo Härmi poolt teostatud elektroonsete muusikavahendite kasutamisel, k.a. süntesaator.
Fataluku keel

Keele näiteid

Pea – ca'utapunu
juuksed – ca'u le'u
kõrv – wali kasa
nina – mini
keel – ipilu
silm – ina

Süntaks

Ana ale una (S O V)
Mina riis söön
Ma söön riisi
1. Tapa a-mace-nu una
Ära söö minu toitu.
2. Ana isa-isa-nu hai fai
Ma tegin barbeque'd.
Kuca Pitine unu
Hobune valge
Valge hobune
A Ale eluhe ana upe, A hai mace lai?
Sulle meeldib riis, oled juba söönud
Kas sulle maitseb riis, oled juba söönud?
A Tenaena en isikola?
Sina kus (asukoht) õpid
Kus sa õpid?

Arvsõnad

üks – ukeni
kaks – ece
kolm – utue
neli – fete
viis – lime
kuus – neme
seitse – fetu
kaheksa – ikefe
üheksa – siwe
kümme – tegene
Miguel Ángel Moratinos Cuyaubé

Miguel Ángel Moratinos Cuyaubé (sündinud 8. juunil 1951 Madridis) on Hispaania diplomaat, jurist ja poliitik. 
2004–2010 oli ta Hispaania välis- ja koostööminister.
2007 otsustati talle anda Maarjamaa Risti I klassi teenetemärk.
Fama Keskus

Fama Keskus kuulub Astri Gruppi, mis on Eesti suurim kaubanduskinnisvara arendaja.
Keskus asub Narvas, aadressil Fama tänav 10. Fama nime kannab üks Narva bastionidest Fama bastion. Fama Keskuses on enam kui 80 kauplust ja teenusepakkujat. Selle pindala on 30 000 ruutmeetrit, keskust külastab aastas üle 3,8 miljoni inimese.
Jūjutsu

Jūjutsu ([dzjuu.dzjutsu]; jaapani keele kanjimärkides 柔術, hiraganas じゅうじゅつ 'paindlik kunst') on Jaapani päritolu traditsiooniline võitluskunst, mille tehnilisse arsenali kuuluvad mitmesugused võtted alates heidetest ja lukkudest lõpetades käe- ja jalalöökidega.
Jūjutsut on nimetatud ka jiu-jitsuks või ju-jitsuks, mis lähtuvad tänapäevaks vananenud jaapani keele transkribeerimise reeglitest.
Jūjutsu tuntud edasiarendusteks on judo (jūdō) ehk džuudo ja Brasiilia jūjutsu.

Jūjutsu Eestis

Esimene eestikeelne raamat jūjutsust ilmus 1927. aastal ("Nägematu relv endakaitseks" Tallinn, Täht 1927) ja on koostatud politseiabikomissar Heinrich Tanni poolt. Jūjutsu tehnikatest lähtuv võitlusõpetus oli 1920. aastatest kuni 1940. aastani Eesti Politsei treeningukavades.
Jūjutsu harrastamine sai Eestis uue alguse 1993. aastal, mil kaasaegse Hokutoryu jūjutsu looja Auvo Niiniketo viis siin läbi jūjutsu printsiipidest lähtuvad enesekaitsekursused politseinikele, turvameestele ja tavakodanikele.
Eestis harjutatakse peamiselt Hokutoryu jūjutsut, Hontai Yoshin Ryu jūjutsut ja Brasiilia jūjutsut, lisaks judot, mida omal ajal nimetati selle looja järgi Kanō jūjutsuks.
Dmitri Peskov

Dmitri Peskov (vene keeles Дмитрий Сергеевич Песков; sündinud 17. oktoobril 1967 Moskvas) on Venemaa diplomaat.
2005. aastast on ta Venemaa Föderatsiooni 1. klassi tõeline riiginõunik.
Peskov lõpetas 1989. aastal Moskva Ülikooli juures asuva Aasia ja Aafrika maade instituudi ning asus samal aastal tööle NSV Liidu Välisministeeriumis. Aastatel 1990–1994 ja 1996–2000 töötas mitmel ametikohal Venemaa saatkonnas Türgis. Tema isa Sergei Peskov on samuti diplomaat.
Inglise, türgi ja araabia keelt valdav Peskov on Venemaa Föderatsiooni presidendi pressiesindaja alates 2012. aasta 21. maist. Aastatel 2008–2012 oli ta Venemaa peaministri Vladimir Putini pressiesindaja.

Isiklik elu

Peskovil on neli last (kolme naisega). 2015. aasta 1. augustil vormistati Sotšis abieluks tema viimase viie aasta kooselu jäätantsijannast olümpiavõitja Tatjana Navkaga. Paaril on ühine tütar. Peskov äratas pulmapeol avalikkuse tähelepanu sellega, et kandis käekella, mille väärtus 670 000 USA dollarit on suurem kui kogu Peskovi poolt riigiteenistuses oldud aja jooksul saadud palk.
Hans von Seeckt

Pärast I maailmasõda

Pärast Saksamaa poolset sõjakaotust ning rahulepingu sõlmimist Versailles' rahu sõlmimist astus Saksamaa kindralstaabi ülemjuhtaja Paul von Hindenburg tagasi ning rahulepingu alusel lubatud Saksamaa 100 000 sõjaväe staabiülemaks määrati Hans von Seeckt.
Versailles' rahulepingu tingimustest kõrvale hiilides sõlmis von Seeckt sõjalise arengu ja koostöö kokkuleppe samuti rahvusvahelises isolatsioonis oleva bolševistliku Nõukogude Venemaaga, sõjaväelaste ettevalmistamiseks NSV Liidus asuvates sõjakoolides ning sõjatoodangu arendamisteks ja väljatöötamiseks sõjatehastes.
Von Seeckt lahkus Reichswehri staabiülema kohalt 1926. aastal.
1934. aastast osales von Seeckt Hiina sõjaväe moderniseerimisprotsessis nõunikuna.
Hans von Seeckt suri 1936. aastal.
Valentin Ceaușescu

Valentin Ceaușescu (sündinud 17. veebruaril 1948 Bukarestis) on rumeenia füüsik, Nicolae Ceaușescu ja Elena Ceaușescu poeg.
Valentin Ceaușescu õppis füüsikat esialgu Bukaresti Ülikoolis ja seejärel Imperial College Londonis. 1970. aastal pöördus ta Rumeeniasse tagasi ja asus tööle Rumeenia Teaduste Akadeemia Aatomifüüsika Instituuti, kus töötab tänaseni. 
Valentin Ceaușescu ei olnud poliitikast huvitatud, kuid Rumeenia Kommunistliku Partei 13. Kongressil valiti ta Keskkomitee liikmekandidaadiks, kuna Nicolae Ceaușescu tahtis olulistele kohtadele paigutada oma lähikondseid.
Rumeenia revolutsiooni ajal vangistati Valentin Ceaușescu 25. detsembril 1989. Ta vabastati vangistusest 1990. aasta augustis.
Gwaihir

Gwaihir Tuulteisand on John Ronald Reuel Tolkieni raamatutest Sõrmuste Isand ja Kääbik, ehk sinna ja tagasi pärit tegelane.
Udumägede kotkas Gwaihir oli Kolmanda Ajastu lõpul suurim ja võimsaim kotkaste seas. Ta oli Kõigi Lindude Isand ning väga hea sõber võlurite ja haldjatega, eriti pärast seda, kui Gandalf oli ravinud ta terveks mürgihaavast. Erebori retke ajal 2941. aastal päästis Gwaihir oma kaaslastega Thorini kaaskonna orkide rünnaku käest. Viie Väe Lahingu ajal Erebori all oli Gwaihiril ja tema kotkastel otsustav roll lahingu käiku saatusliku pöörde toomisel. Sõrmuse Sõja ajal vabastas Gwaihir Gandalfi Raudlinna vangistusest ja kandis ta hiljem, pärast lahingut Moria võimsa Balrogiga, minema Zirak-zigili mäetipult.
Sõja viimase lahingu ajal Mordori Musta Värava ees juhtisid Gwaihir ja tema vend Luitaja kõiki Põhja kotkaid võitlusse Sõrmusevaimudega vahetult enne seda, kui hävitati Üks Sõrmus. Seejärel suundusid Gwaihir ja Luitaja Turmamäe nõlvadele, kus nad päästsid Frodo Paunaste ja Tobajuss Mängla.
Kabala raudteejaam

Kabala raudteejaam on raudteejaam Lääne-Virumaal Vinni vallas Viru-Kabalas.
Läbi Kabala kulgeb laiarööpmeline Tallinna-Narva raudtee.
Raudteejaam asub Tallinnast 121,9 km kaugusel, Tapast 44,3 km kaugusel ja Narvast 87,7 km kaugusel.
Jaamas peatuvad Elroni idasuunalised reisirongid liinil Tallinn–Narva. Mõlemal suunal peatub Kabalas päevas kaks reisirongi.

Jaamahoone

Kabala jaamahoone valmis koos raudteega 1870. aastal ja on suhteliselt autentsena säilinud tänaseni. Kahekorruseline puuhoone ehitati tüüpkavandi järgi sarnaselt näiteks Paldiski, Keila, Aegviidu jmt jaamahoonetega. 
Jaamahooneid iseloomustab madal
viilkatus ning asümmeetriline pikifassaad, mille kõrgem viiluga keskosa jagab maja ühe- ja
kahekorruseliseks tiivaks.
Alates 2000. aastate algusest seisab kultuurimälestisena arvel olev jaamahoone tühjalt ja on halvas seisukorras.
Illis quorum

Illis quorum (täielikult ladina keeles Illis quorum meruere labores – "Neile, kes on selle oma tööga ära teeninud") on Rootsi kuldmedal, mida antakse teenete eest kultuurile, teadusele ja ühiskonnale.
Medali asutas Rootsi kuningas Gustav III 1784. aastal ja seda anti esimest korda 1785. aastal.
Kohtla-Nõmme raudteepeatus

Kohtla-Nõmme raudteepeatus on raudteepeatus Ida-Virumaal Tallinna–Narva raudteel Kohtla-Nõmmel.
Kohtla-Nõmmel peatuvad Elroni reisirongid liinil Tallinn–Narva.
Raudteepeatus avati 16. detsembril 2014. Peatuses asub üks lühike (35 m) ooteplatvorm. 
Seoses uue Kohtla-Nõmme raudteepeatusega ei peatu reisirongid enam Kohtla raudteejaamas (1,5 km Narva pool).
Mudelipõhine testimine

Mudelipõhine testimine on mudelipõhise disaini rakendus tarkvara või süsteemi testimise jaoks.
Mudeleid kasutatakse, et näidata, kuidas testitav süsteem (system under test) peaks käituma, või näitamaks testimise strateegiaid ja -keskkonda.
Mudel, mis näitab testitavat süsteemi, on tavaliselt abstraktne ja osaline väljendus soovitud süsteemi käitumisest. Tuletatud testjuhud (test cases) sellest mudelist on samal abstraktsuse tasemel olevad funktsionaalsed testjuhud. Sellised testjuhud moodustavad kokku abstraktse testkomplekti (abstract test suite). Abstraktset testkomplekti ei saa kasutada testitava süsteemi testimiseks, kuna nad on erinevatel abstraktsuse tasemetel. Käivitatav testkomplekt tuletatakse vastavast abstraktsest testkomplektist. Käivitatav testkomplekt suudab testitava süsteemiga suhelda. See saavutatakse abstraktsete testjuhtude vastavusse seadmisel mingite konkreetsete, sellele süsteemile mõeldud testjuhtudega. Mõned mudelipõhised testimiskeskkonnad sisaldavad piisaval hulgal informatsiooni, et genereerida käivitatavad testkomplektid automaatselt. Teistes keskkondades tuleb abstraktse testkomplekti elemendid viia vastavusse konkreetsete avaldiste või meetodi kutsetega tarkvaras.
Mudelipõhine testimine liigitub musta kasti testimiseks (black-box testing), kuna testkomplektid on tuletatud mudelitest, mitte lähtekoodist. 
Suuremate süsteemide mudelipõhine testimine on siiani arenev valdkond.

Mudelid

Tavaliselt ehitatakse mudelid enne või paralleelselt neile vastava süsteemiga, kuigi neid koostatakse ka juba valmis süsteemide jaoks. Tuntumad keeled testide genereerimiseks on UML, SysML, tuntumad programmeerimiskeeled, lõplikud automaadid ja matemaatilised formalismid.

Praktikas

Mudelipõhine testimine kuulub pigem tarkvara arenduse, kui testide kirjutamise, alla. Arendusmeeskond ehitab rakenduse, mida on võimalik testida, ja loob mudelid funktsioonidest kasutaja vaatevinklist. Sedasi pole vaja testjuhte tuletada ja seega kaob vajadus testjuhtude hoolduseks. See aga ei tähenda, et toodet hooldama ei peaks. Hooldama peab siinkohal mudeleid arendusprotsessi käigus, mis aitab luua parema kvaliteediga tooteid.
Mudelipõhise testimise protsess algab arendajate ja testijate koolitamisest ning õppida selle kohta on palju. Arendajad peavad aru saama testimisest ja testijad peavad õppima uue  kontseptsiooni traditsiooniliste meetodite kõrvale. Seejärel tuleb mudeliseerimine integreerida arendusprotsessi, mis võib osutuda väljakutseks, kuna nõuab muutust tavalisest mõtteviisist tarkvara arenduse kohta.
Pia Fraus

Pia Fraus on 1997. aastal tegevust alustanud Eesti shoegaze-bänd. 
Ansambli lõid koolivennad Rein Fuks ja Tõnis Kenkmaa, kellele lisandusid basskitarrist Reijo Tagapere ja trummar Joosep Volk, laulja Kristel Loide ja klahvpillimängija Kärt Ojavee. Pia Frausi nime sai bänd 1998. aasta sügisel. 
2001. aastal ilmus ansambli debüütalbum "Wonder What It's Like" (plaadifirma Pia Fraus), 2002. aastal CD "In Solarium" (Clairecord). Varsti pärast seda lahkus ansamblist Loide, kelle asemele tuli grupi praegune laulja Eve Komp. 2006. aastal ilmus bändi kolmas album "Nature Heart Software" ning aastal 2008 album "After Summer" (mõlemad Seksoundi märgi all).
2016. aastal ilmus Pia Frausil mitmeaastase pausi järel uus singel "Autumn Winds", millele järgnes 2017. aasta kevadel EP "That's Not All"; 2017. aasta sügisel ilmus album "Field Ceremony". Aasta 2018 alguses avaldati EP "Mountain Trip".
Isidore Weiss

Isidore Weiss (1867 – 12. juunil 1936) oli Austriast pärit Prantsuse kabetaja.
Ta võitis 1899. aastal Amiensis toimunud turniiri, mille järel teda peeti 1912. aastani kabe maailmameistriks.
Vahepeal jagas ta 1900. aastal G. Beudiniga esikohta Pariisis toimunud turniiril, võitis 1902 turniiri Pariisis, 1904 matši hollandlase J. de Haasiga (10:10), 1907 jälle matši J. de Haasiga (21:19), 1909 turniiri Pariisis ja 1911 matši hollandlase Herman Hooglandiga.
1912 kaotas ta matši Alfred Molimardile (9:21).
!WOWOW!

!WOWOW! ehk The Children of !WOWOW! on Londonis Peckhamis baseeruv kunstnike, moeloojate, kirjanike ja muusikute rühm, mis on korraldanud kunstisündmusi Londonis ja Berliinis.
Gau

Etümoloogia

Germaani sõna peegeldub gooti keeles: gavi (neuter; genitive gaujis); ja varavanaülemsaksa keeles: gewi, gowi (neuter); ning mõnes liitnimes ikka veel gootipäraselt -gawi (näiteks Durgawi "Thurgau", Alpagawi "Allgäu"), hiljem gâi, gôi, ja pärast tüve järelliite kaotamist gaw, gao, ja naissukku liikumisega gowo (sõnast gowio) kõrval ka gawa. Vanasaksi keel näitab edasist lühenemist: gâ, gô. Tõlgitsusena ladina keelest (pagus) on Gau analoogne feodaalse Prantsusmaa mõistega pays.
Leo Jaago

Leo Jaago (sündinud 5. jaanuaril 1927) on eesti päritolu Austraalia erusõjaväelane (Warrant Officer). 
Teise maailmasõja ajal astus ta 14-aastasena Saksa sõjaväkke. Ta võttis osa lahingutest Daugavpilsi, Tartu, Riia ja Oppelni all. Hiljem sattus ta nn Tšehhi põrgusse. Sealt pääses ta üle Elbe jõe ameeriklasteni, kelle juures oli kaks aastat sõjavangis. 
1947. aastal rändas ta Saksamaalt Austraaliasse. Olles seal teinud erinevaid töid, liitus ta Austraalia armeega, kus teenis kokku 25 aastat. Selle koosseisus sõdis ta Vietnamis ja Malaisias.